recursal/SuperWikiNEXT-32B huggingface dataset:
**Ukraina** on osallistunut **Turkvision laulukilpailuun** kolme kertaa, vuonna 2013, 2014 ja 2015.

Historia
--------

### 2013

Ukraina osallistui kaikkien aikojen ensimmäiseen Turkvision laulukilpailuun Turkin Eskişehirissä vuonna 2013. Edustajaksi valittiin laulaja Fazile Ìbraimova kappaleella "Elmalim" (Элмалым). Turkvision laulukilpailun semifinaalissa Ìbraimova pääsi jatkoon ja sijoittui finaalissa kolmanneksi 200 pisteellä.

### 2014

Ukraina osallistui uudestaan vuoden 2014 kilpailuun, joka järjestettiin Kazanissa, Tatarstanissa. Edustajaksi valittiin laulaja Natali Deniz kappaleella "Sän benim". Kilpailun semifinaalissa Deniz sai 148 pistettä, jäi sijalle 23 eikä päässyt finaaliin.

### 2015

Ukraina osallistui myös vuoden 2015 kilpailuun, joka järjestettiin Turkin Istanbulissa. Edustajaksi valittiin Anna Mitioglo kappaleella "Baaşla bana". Finaalissa Mitioglo sai 148 pistettä ja sijoittui kolmanneksitoista.

### 2017

Ukraina osallistui uudelleen vuoden 2017 kilpailuun, joka olisi järjestetty Astanassa, Kazakstanissa. Edustajaksi oli valittu Natalia Papazoglou kappaleella "Tikenli Yol".

Kilpailijat
-----------

Värien selitykset
  Voitto
  Toinen
  Kolmas
  Viimeinen

| Vuosi | Artisti(t) | Kieli | Kappale | Sija | Pisteet | Semif. | Pisteet |
| --- | --- | --- | --- | --- | --- | --- | --- |
| 2013 | Fazile Ìbraimova | Krimintataari | "Elmalim" (Элмалым) | 3 | 200 | Jatkoon | – |
| 2014 | Natali Deniz | Gagauzi | "Sän benim" | Ei päässyt jatkoon | 23 | 148 |
| 2015 | Anna Mitioglo | Gagauzi | "Baaşla bana" | 13 | 148 | Ei semifinaalia |
| 2016 | Natalia Papazoglou | Gagauzi | "Tikenli yol" | Kilpailu peruttu |
| 2017 | Natalia Papazoglou | Gagauzi | "Tikenli yol" | Kilpailu peruttu |

Lähteet
-------

1. ↑  Granger, Anthony: Türkvizyon 2013: Participating Countries Revealed  19.10.2013. Eurovoix.com. Viitattu 6.12.2015. (englanniksi)
2. ↑  Granger, Anthony: TURKVIZYON: AZERBAIJAN WINS! *News*.  21.12.2013. Eurovoix.  Arkistoitu 9.7.2016. Viitattu 17.2.2020. (englanniksi)
3. ↑  Granger, Anthony: TURKVIZYON’15: KYRGYZSTAN HAS WON THE THIRD TURKVIZYON SONG CONTEST *News*.  19.12.2015. Eurovoix.  Arkistoitu 22.12.2015. Viitattu 17.2.2020. (englanniksi)
**Indosuchus** (nimen merkitys: "intialainen krokotiili") oli teropodeihin kuulunut abelisaurisuku. Sukuun kuuluu yksi laji, tyyppilaji *I. raptorius*. Se oli lihansyöjä. *Indosuchus* eli 71–65 miljoonaa vuotta sitten myöhäisliitukaudella. Sen fossiileja on löydetty Intiasta.

Nimi
----

*Indosuchus* tarkoittaa "intialaista krokotiilia". Nimen osa *suchus* tulee muinaiskreikan kielen sanasta "soukhos", mikä tarkoittaa krokotiilia. Tämä tulee Friedrich von Huenen mieltymyksestä antaa dinosauruksille *suchus*-päätteisiä nimiä, koska hän ajatteli, että krokotiilit olivat läheisempiä dinosaurusten kuin liskojen kanssa.

Fossiilit ja koko
-----------------

*Indosuchuksesta* on löydetty osittaisia kallon jäänteitä. Niitä on löydetty Intiasta. *Indosuchuksen* pituus oli arviolta kuusi metriä.

Luokittelu
----------

*Indosuchuksen* on joidenkin toimesta katsottu olevan epäselvä suku, koska vuonna 1933 Charles Matley ja Friedrich von Huene nimesivät *Indosuchuksen* lisäksi *Indosauruksen* ja *Compsosuchuksen*, kaikki osittaisista jäänteistä. Monet paleontologit katsovat näiden kolmen olevan mahdollisesti yhtä samaa dinosaurussukua. Suora vertailu on tosin mahdotonta, koska *Indosauruksen* holotyyppi kadotettiin.

*Indosuchus* on usein sekoitettu *Indosaurukseen*. Tämä johtuu nimien samankaltaisuuden lisäksi siitä, että niiden molempien on ajateltu olleen abelisaureja. *Indosuchus* nimettiin alun perin *Indosauruksen* tapaan allosauriksi, koska näiden dinosaurusten kuvaamisen aikaan abelisaureja ei vielä tunnettu.

Lähteet
-------

1. 1 2 3 4 5  Indosuchus *Prehistoric Wildlife*. Viitattu 7.8.2017. (englanniksi)
2. ↑  Indosuchus *The Dino Directory*. Natural History Museum. Viitattu 7.8.2017. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q135327
* Wikispecies: Indosuchus
* EoL: 4532784
* Fossilworks: 38612
* GBIF: 4822828

 |

 |
**Indonesianpikkuliituri** (*Petinomys lugens*) on Indonesian Mentawaisaarilla tavattava pikkuliituri. Kansainvälinen luonnonsuojeluliitto eli IUCN on määritellyt sen vaarantuneeksi lajiksi.

Koko ja ulkonäkö
----------------

Indonesianpikkuliituri on pikkuliituriksi suhteellisen suurikokoinen. Naaraiden ruumiin pituus on 258,3 mm ja hännän pituus 225,8 mm. Urosten vastaavat lukemat ovat 250 mm ja 215 mm. Painoa molemmilla on noin 433 g. Väritykseltään indonesianpikkuliituri on kauttaaltaan savunruskean musta.

Levinneisyys ja elinympäristö
-----------------------------

Indonesianpikkuliituria tavataan Indonesian Mentawaisaariin kuuluvilla Siberutin, Siporan ja Pohjois-Pagain saarilla Sumatran länsipuolella. Sen elinympäristö käsittää trooppisia ja subtrooppisia metsiä. Yksilöitä tiedetään esiintyvän myös kookos- ja banaaniplantaaseilla. Sen sijaan sen elintavoista tiedetään vain hyvin vähän.

Uhat ja suojelu
---------------

Kansainvälinen luonnonsuojeluliitto eli IUCN on määritellyt indonesianpikkuliiturin vaarantuneeksi lajiksi. Sen kantojen kokoa ei tunneta, mutta niiden uskotaan olevan laskussa. Lajia uhkaa etenkin sen elinympäristöjen nopea katoaminen hakkuiden ja maanviljelyksen tieltä.

Lähteet
-------

1. 1 2 3  Clayton, E. & Kennerley, R.: *Petinomys lugens* *IUCN Red List of Threatened Species. Version 2021.1*.  2016. International Union for Conservation of Nature, IUCN, Iucnredlist.org. Viitattu 29.3.2021. (englanniksi)
2. ↑  Indonesianpikkuliituri – Petinomys lugens *Laji.fi*. Viitattu 29.3.2021.
3. ↑  Richard W. Thorington, Jr. John L. Koprowski, Michael A. Steele ja James F. Whatton: *Squirrels of the World*, s. 125-126. Johns Hopkins University Press, 2012. ISBN 978-1-4214-0469-1. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1762551
* Wikispecies: Petinomys lugens
* CoL: 4FDF2
* EoL: 1178631
* GBIF: 2437250
* iNaturalist: 45979
* IRMNG: 10908007
* ITIS: 632520
* IUCN: 16737
* MSW: 12400427

 |

 |
21 cm säteilyn syntymekanismi: elektoronin spin-vektorin suunta muuttuu.
**21 senttimetrin säteily** on sähköisesti neutraalin vedyn energiatason muuttumisessa vapautuvaa sähkömagneettista säteilyä, jonka taajuus on noin 1 420,40575 MHz ja aallonpituus noin 21 senttimetriä. Säteilyä hyödynnetään runsaasti erityisesti radiotähtitieteessä, sillä se on radiosäteilyä.

Säteilyn syntyminen
-------------------

Sähköisesti neutraali vety koostuu yhdestä protonista, jota kiertää yksi elektroni. Kummallakin on spin-niminen ominaisuus. Spinin klassinen analogia on pyörimisliike (kuten Maan pyöriminen akselinsa ympäri sen kiertäessä Auringon ympäri) mutta koska kyseessä on hiukkasmaailman ilmiö, on spinin merkitys hieman toinen. Protonin ja elektronin spinit voivat saada kaksi arvoa analogiana myötä- ja vastapäivään tietyn akselin ympäri. Protonin ja elektronin spinit voivat olla saman- tai erisuuntaiset.

Hiukkasten magneettisten vuorovaikutusten vuoksi vetyatomilla, jonka protonin ja elektronin spinit ovat samansuuntaiset, on hiukan enemmän energiaa kuin atomissa, jossa spinit ovat vastakkain. Siirtymä pienemmälle energiatasolle on hyvin epätodennäköistä, 2,9 · 10−15 s−1. Tämän vuoksi sitä tuskin havaitaan laboratoriossa, mutta koska vetyatomeja on niin runsaasti avaruudessa havaitaan säteily helposti radioteleskoopeilla. Lisäksi toisten atomien kanssa törmäämisen ja kosmisen taustasäteilyn vaikutuksesta tapahtuma nopeutuu.

Säteilyn löytäminen
-------------------

Hendrik van de Hulst ennusti vuonna 1944 kylmän tähtienvälisessä aineessa olevan atomaarisen vetykaasupilven emissioivan tietyn taajuista radioaaltoa. Ensimmäisen kerran Harold Irving Ewen ja Edward Mills Purcell havaitsivat säteilyn Harvardin yliopistossa vuonna 1951. Havainnon vahvistivat pian Jan Oort ja A. C. Müller. Löydön pohjalta pystyttiin myös päättelemään Linnunradan spiraalimainen muoto.

Lähteet
-------

1. ↑

Aiheesta muualla
----------------

* The story of Ewen and Purcell's discovery of the 21 cm line (englanniksi)
* Ewen and Purcell's original paper in Nature (englanniksi)
* LOFAR experiment (englanniksi)
* Square Kilometer Array experiment (englanniksi)
**Hacı Giray**, myös **Hacı I Giray** (k. 1466) oli Krimin kaanikunnan perustaja ja sen ensimmäinen kaani. Giray-dynastian jäsenenä hän polveutui Tšingis-kaanista.

Hacı oli Krimin tataarien kaani jo ennen Kultaisen ordan hajoamista useiksi kaanikunniksi ja kävi tätä vastaan itsenäistymistaistelua. Historioitsijat ovat yhtä mieltä siitä, että hän oli Krimin kaanikunnan perustaja ja ensimmäinen kaani, mutta joistakin seikoista, kuten hänen nimensä taustasta, syntymäpaikasta, valtakautensa alkamisvuodesta ja siihen liittyvistä tapahtumista on erimielisyyttä.

Stryikovskin puolalaiskronikan mukaan Hacı yritti itsenäistää Krimin alueen 1428, mutta epäonnistuttuaan hän joutui pakenemaan Liivinmaahan. Krimin alueen ylimykset lähettivät Liivinmaahan lähetystön 1443, joka pyysi Hacıa palaamaan hallitsijaksi. Varmana merkkinä uudesta vallasta pidetään vuonna 1441 painettua kolikkoa, jossa oli hänen nimensä. Myös aiemmissa kolikoissa olleiden kiptšakkien symbolien tilalle oli painettu uusi Krimin kaanien pöllöä kuvaava symboli.

Lähteet
-------

1. 1 2  Fisher, Alan: *Crimean Tatars*, s. 3-5. Hoover Press, e-kirja 2014, 1. p. 1976. ISBN 0817966633.
**Jalkapallossa** kilpailtiin **Rio de Janeiron 2016 kesäparalympialaisissa** 8:tta kertaa. Kilpailut käytiin 8.–17. syyskuuta. Jalkapallossa oli kaksi eri kilpailua. Toinen oli CP-jalkapallo, jossa saa pelata saman aikaisesti seitsemän pelaajaa kentällä. CP-jalkapallo pelattiin Estádio de Deodorolla. Toinen turnaus oli näkövammaisille suunnattu turnaus, joka pelattiin Centro Olímpico de Tênisissä. Siinä samanaikaisesti kentällä on viisi pelaajaa. Maalivahdilla ei tarvitse olla näkövammaa. Kumpikin turnaus oli vain miehille. Brasilia voitti näkövammaisten turnauksen ja Ukraina CP-vammaisten. Iran sijoittui kummassakin turnauksessa toiseksi.

Mitaliyhteenveto
----------------

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1 | Brasilia Brasilia | 1 | 0 | 1 | 2 |
| 2 | Ukraina Ukraina | 1 | 0 | 0 | 1 |
| 3 | Iran Iran | 0 | 2 | 0 | 2 |
| 4 | Argentiina Argentiina | 0 | 0 | 1 | 1 |

Kilpailut ja mitalistit
-----------------------

| Laji | Kultaa | Hopeaa | Pronssia |
| --- | --- | --- | --- |
| CP-jalkapallo*tiedot* |  Ukraina |  Iran |  Brasilia |
| Näkövammaisten jalkapallo*tiedot* |  Brasilia |  Iran |  Argentiina |

Lähteet
-------

1. ↑  Paralympic Schedule rio2016.com.  Arkistoitu 20.9.2016. Viitattu 5.9.2016. (englanniksi)
2. ↑  Football 7-a-side British Paralympic Association.  Arkistoitu 8.9.2016. Viitattu 5.9.2016. (englanniksi)
3. ↑  Football 5-a-side British Paralympic Association.  Arkistoitu 8.9.2016. Viitattu 5.9.2016. (englanniksi)
4. ↑  Näkövammaisten jalkapallo (5vs.5) Paralympiakomitea.  Arkistoitu 30.8.2016. Viitattu 5.9.2016.
**Finhova** on kylä Kemiönsaaren kunnassa. Kylä sijaitsee Dragsfjärdin pohjoisosassa. Maarekisterissä Finhova oli jaettu kahtia Storfinhovan ja Lillfinhovan kyliin.

Finhovan naapurikylät ovat Nordanå, Sunnanå ja Smedskulla. Finhova ulottuu Sunnanåjoelta pohjoiseen Lemnästräsketille. Valtaosa kylän alueesta on mäkistä metsämaata. Kylän asutus ja pellot sijaitsevat Finhovantien varrella kylän eteläosassa.

Finhova on jaettu historiallisella ajalla Stofinhovan ja Lillfinhovan yksinäistaloihin. Finhova autioitui isovihan aikana, mutta vuoden 1751 veroluettelosta talot mainitaan jälleen. Storfinhova jaettiin kahtia isojaossa, mutta tila yhdistyi jälleen vuonna 1919. Kantatilojen lisäksi Finhovassa on vain vähän muuta asutusta.

Lähteet
-------

1. ↑  Kansalaisen karttapaikka Maanmittauslaitos. Viitattu 8.10.2020.
2. ↑  Turunmaa yhteinen kulttuuriympäristömme Lounaistiedon karttapalvelu. Viitattu 8.10.2020.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Dragsfjärd |
| --- |
|  |
| Taajamat | 
* Björkboda
* Dragsfjärdin kirkonkylä
* Taalintehdas

 |
|  |
| Rekisterikyliä Dragsfjärdissä | 
* Björkboda
* Genböle
* Dalen
* Hammarsboda
* Hertsböle
* Kivarnäs
* Kråkvik
* Kulla
* Kärra
* Labbnäs
* Lillfinhova
* Långnäs
* Nordanå
* Purunpää
* Rosendal
* Rövik
* Skinnarvik
* Smedskulla
* Storfallan
* Storfinhova
* Stusnäs
* Sunnanå
* Söderby
* Söderlångvik
* Söglö
* Tynglax
* Ölmos

 |
|  |
| Rekisterikyliä Hiittisissä | 
* Bergö
* Biskopsö
* Bolax
* Böle
* Hiittinen
* Holma
* Högsåra
* Kasnäs
* Kaxskäla
* Rosala
* Stubbnäs
* Tunhamn
* Vänoxa
* Vänö

 |

 |
**William Jonas Armstrong** (s. 1. tammikuuta 1981 Dublin, Irlanti) on irlantilaissyntyinen brittiläinen näyttelijä. Hän esitti Robin Hoodia samannimisessä televisiosarjassa vuosina 2006–2009.

Ura
---

Armstrong syntyi Irlannissa, mutta kasvoi St. Annesissa, Englannissa. Hän valmistui näyttelijäksi vuonna 2003 Royal Academy of Dramatic Artista. Valmistumisensa jälkeen hän esiintyi teatterissa.

Armstrong teki ensimmäisen televisioroolinsa vuonna 2004 tilannekomediasarjassa *Teachers*, jossa hänellä oli vieraileva rooli. Uransa ensimmäisen merkittävän roolin hän sai vuonna 2006 esittäessään Robin Hoodia modernimmaksi versioksi luodussa televisiosarjassa *Robin Hoodissa*. Armstrong on lisäksi näytellyt muun muassa televisio-ohjelmissa *Hit & Miss* ja *Prisoners’ Wives*.

Lähteet
-------

1. ↑  Robin Hood given modern makeover *BBC* 8.9.2006 Viitattu 4.7.2010 (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Henkilöt | 
* Elonet

 |
|  |
| Muut | 
* IdRef

 |

 |
Cubewanojen ratoja merkittynä sinisellä, plutinojen ratoja merkittynä punaisella.
**Cubewano**, CBO on jäinen pikkuplaneetta, joka kiertää Aurinkoa Neptunuksen radan takana etäisyydellä 40–50 AU. Cubewano määritellään Kuiperin vyöhykkeen kohteeksi, joka ei ole rataresonanssissa Neptunuksen kanssa.

Cubewanoista poiketen plutinot ja twotinot ovat resonanssissa Neptunuksen kanssa. Cubewanojen toinen nimi on **klassinen Kuiperin vyöhykkeen kohde** eli CBO.
Cubewanoja ovat muun muassa 15760 Albion, 136472 Makemake, suurin tunnettu cubewano, 50000 Quaoar, 20000 Varuna, 19521 Chaos, 58534 Logos, 53311 Deucalion, 66652 Borasisi, 88611 Teharonhiawako, 2002 TX300, 2002 AW197, 2002 UX25, (202421) 2005 UQ513 ja 486958 Arrokoth. 

Cubewanot ovat saaneet nimensä Albionin väliaikaisen tunnuksen (1992 QB1) loppuosan mukaan (engl. "*cu be wan*" "qu be one" = quu bee yksi), vaikka sillä ei tuolloin ollutkaan vielä nimeä, ja on olemassa monia muitakin pikkuplaneettoja, joiden väliaikainen nimi päättyy "*QB1*".

Lähteet
-------

* Wm. Robert Johnston: Trans-Neptunian Objects (englanniksi)
* The Planetary Society: Types of Trans-Neptunian Objects (englanniksi)
* Heikki Oja: *Aurinkokunta uusiksi*. Helsingissä Ursa, 2008. ISBN 978-952-5329-72-8.
* MPEC 2009-R09 : Distant Minor Planets (2009 Sept. 16.0 TT) (englanniksi)
* The Deep Ecliptic Survey: A Search for Kuiper Belt Objects and Centaurs. II. Dynamical Classification, the Kuiper Belt Plane, and the Core Population (englanniksi)
* David Jewitt: Kuiper Belt (englanniksi) (Katso kohtaa "Classical KBOs".)
**Ctenolophonaceae** on pieni kasviheimo koppisiemenisten Malpighiales-lahkossa. Sen ainoa suku on *Ctenolophon*.

Ulkonäkö ja koko
----------------

*Ctenolophon*-lajit ovat puita, joiden soluissa on oksalaattikiteitä ja karvat ovat kimppuina tai tähtikarvoja. Silmut ovat suomuisia. Lehdet ovat vastakkaisia, korvakkeellisia ja ehytlaitaisia. Kukinto sijaitsee varsipäätteisesti. Kukkanuput ovat pitkänomaisia. Verhiö on tyveltään kasvanut yhteen, teriö toimii kukkanupussa suojuksena, on kierteinen eli kontortti ja kariseva. Pohjuskehrä on 10-liuskainen, liuskat sijaitsevat vuorottain heteiden kanssa. Hetiö on tyveltään kasvanut yhteen ja kiinnittyy kehrään. Sikiäin on yhdislehtinen ja koostuu kahdesta emilehdestä; väliseinät ovat ohuita. Vartalo on lyhythaarainen. Hedelmä on kota ja turvonneen verhiön suojaama, yksisiemeninen. Siemen pysyy kodan keskipylvääseen kiinnittyneenä kotaliuskojen karistessa ja on vaipallinen; vaippa (arillus) on enemmän tai vähemmän karvainen. Siemenessä on runsas endospermi ja hyvin suuret sirkkalehdet poimuttuneina.

Levinneisyys
------------

*Ctenolophon*-suku kasvaa Länsi-Afrikassa ja Malaijien saaristossa.

Luokittelu
----------

*Ctenolophon*-lajeja tunnetaan kolme. Aiemmin ne on liitetty pellavakasvien (Linaceae) yhteyteen, jotka edelleenkin kuuluvat samaan lahkoon, mutta läheisimmiksi sukulaisheimoiksi ovat osoittautuneet Erythroxylaceae ja mangrovepuukasvit (Rhizophoraceae). Näiden kolmen heimon kladia voidaan nimittää ritsoforoideiksi, ja sille ovat ominaisia mm. vastakkainen lehtiasento, korvakkeiden suojaama päätesilmu, nivelikkäät kukkaperät, hetiön ulkopuoleinen mesiäinen, kymmenen hedettä, jotka ovat eripituisia kahdessa kiehkurassa, tyvikiinnitteiset ja tyvestään yhtyneet ponnet, yhdislehtinen sikiäin, kärki-istukka, pallomaiset tai liuskaiset luotit, kunkin emilehden kaksi siemenaihetta, hedelmän verhiöllisyys ja vaipalliset siemenet.

Lähteet
-------

* Stevens, P. F. (2001–). Angiosperm Phylogeny Website. Version 12, July 2012 [and more or less continuously updated since]. .

### Viitteet

1. 1 2 3  Stevens 2001–, Viitattu 1.2.2015

Aiheesta muualla
----------------

* Kuvia (herbaarionäytteitä):
* Levinneisyyskartta, fosiililöytöjä vihreällä:

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q13636689
* Wikispecies: Ctenolophonaceae
* CoL: 8RT
* EPPO: 1CTEF
* Fossilworks: 183010
* GBIF: 3644239
* GRIN: 311
* iNaturalist: 71486
* IPNI: 77126605-1
* IRMNG: 115994
* ITIS: 896777
* NCBI: 125020
* Open Tree of Life: 387173
* POWO: urn:lsid:ipni.org:names:77126605-1
* Tropicos: 100352709
* Watson & Dallwitz: ctenolop
* WFO: wfo-7000000159

 |

 |
**Jonah Hex** on vuonna 2010 ensi-iltansa saanut yhdysvaltalainen lännenelokuva, joka perustuu DC Comicsin antisankariin Jonah Hexiin, jonka loivat John Albano ja Tony Dezuniga. Elokuvan ohjasi Jimmy Hayward ja käsikirjoittivat Mark Neveldine ja Brian Taylor. Pääosissa näyttelevät Josh Brolin, John Malkovich ja Megan Fox.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Yhdysvaltain sisällissodan aikaan Jonah Hex taisteli etelävaltion puolella, kunnes hän petti komentajaansa Quentin Turnbullia pelastaakseen sairaalan ja tappoi samalla Turnbullin pojan. Kostoksi Turnbull ja hänen oikeankäden miehensä Burke polttivat Hexin talon, jonka seurauksena kuolivat hänen vaimo ja poika. Samalla Turnbull polttomerkkasi Hexin oikean puoleiseen kasvoon QT merkinnän. Myöhemmin Hex pyyhki pois merkinnän tulikuumalla kirveellä, jonka seurauksena hänen kasvoonsa jäi epämuodostuma. Päiviä myöhemmin intiaanit löytävät Hexin ja elvyttävät hänet mystisillä voimilla. Tämän seurauksena Hexillä on kyky ajoittain kommunikoida kuolleiden kanssa, sillä hänen maallisen läsnäolonsa lisäksi huomataan tuonelassa. Kuultuaan Turnbullin kuolleen hotellipalossa hän ryhtyy palkkionmetsästäjäksi.

Myöhemmin Hexin myyttiset ja legendaariset tarinat leviävät pitkin maailmaa ja samalla hänen menneisyys alkaa uudestaan kummittelemaan, kun Yhdysvaltain armeija tekee tarjouksen, josta hän ei voisi kieltäytyä. Mikäli Hex etsisi käsiinsä ja nappaisi vaarallisen armeijaansa kasaavan terroristin Quentin Turnbullin, Hex saisi vapautuksen etsintäkuulutuksestaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Josh Brolin  | … |  Jonah Hex
  |
|  John Malkovich  | … |  Quentin Turnbull
  |
|  Megan Fox  | … |  Tallulah "Lilah" Black
  |
|  Michael Fassbender  | … |  Burke
  |
|  Will Arnett  | … |  luutnantti Grass
  |
|  Michael Shannon  | … |  tohtori Cross Williams
  |
|  Aidan Quinn  | … |  presidentti Ulysses S. Grant
  |
|  Lance Reddick  | … |  Smith
  |
|  John Gallagher Jr.  | … |  luutnantti Evan
  |
|  Tom Wopat  | … |  eversti Slocum
  |
|  Wes Bentley  | … |  Adleman Lusk
  |
|  Julia Jones  | … |  Cassie
  |
|  Jeffrey Dean Morgan  | … |  Jeb Turnbull (kreditoimaton)
  |

Lähteet
-------

1. ↑  Movie projector: 'Toy Story 3' appears blessed, 'Jonah Hex' cursed *Los Angeles Times* 17.6.2010 Viitattu 14.7.2010 (englanniksi)
**Kaarlo Johannes "Jussi" Törnwall** (4. heinäkuuta 1935 Vaasa – 26. heinäkuuta 2016) oli suomalainen oopperaohjaaja, dramaturgi, oopperoiden kääntäjä ja korrepetiittori.

Törnwall opiskeli Sibelius-Akatemiassa pianonsoittoa Timo Mikkilän johdolla. Lisäksi hän opiskeli Helsingin yliopistossa ja suoritti humanististen tieteiden kandidaatin tutkinnon. Törnwall työskenteli opintojensa jälkeen musiikinopettajana Turussa ja Oulun konservatorion pianonsoiton lehtorina. Oulussa ollessaan hän ohjasi oopperoita Oulun Oopperassa ja toimi lisäksi oopperan pianistina eli korrepetiittorina sekä oopperoiden suomentajana. Vuonna 1979 Törnwall sai kiinnityksen Suomen kansallisoopperan korrepetiittoriksi. Vuonna 1983 hänestä tuli Kansallisoopperan dramaturgi. Kansallisooppera myös esitti yhteensä kaksikymmentä eri oopperaa Törnwallin suomennoksin. Näistä viimeiseksi jäi Gioacchino Rossinin *Sevillan parturi* (esitys 2011). Törnwall käänsi oopperoita myös alueoopperoiden käyttöön muualle Suomeen.

Törnwall tunnettiin muiden toimiensa ohella Yleisradiolle tekemistään oopperaesitelmistään.

Lähteet
-------

1. 1 2 3 4  Otavan Musiikkitieto A–Ö, toim. Keijo Virtamo, uudistetun laitoksen 1. painos. Helsinki: Otava 1997 ISBN 951-1-14518-5
2. 1 2 3 4 5  Kuolleet: Sivistynyt oopperantuntija Helsingin Sanomat 5.9.2016, viitattu 26.12.2022
**Michael John Kells "Mick" Fleetwood** (s. 24. kesäkuuta 1947 Redruth, Cornwall, Britannia) on brittiläinen muusikko, joka tunnetaan Fleetwood Macin rumpalina.

Uran alkuvaiheet
----------------

Fleetwoodin perhe muutti toistuvasti isän työn vuoksi, ja 15-vuotiaana Mick asettui lopulta asumaan Lontooseen siskonsa kanssa. Hän oli opetellut soittamaan rumpuja 13-vuotiaana ja liittyi ensimmäiseen yhtyeeseensä vuonna 1963. Sitä seurasi sarja muita bändejä, kunnes vuonna 1967 Fleetwood perusti John McVien ja Peter Greenin kanssa Fleetwood Macin.

Fleetwood Mac
-------------

Fleetwood Mac menestyi blues-yhtyeenä kohtalaisesti, kunnes lukuisten kokoonpanomuutosten jälkeen vuonna 1974 Mick Fleetwood löysi yhtyeeseen yhdysvaltalaiset Lindsey Buckinghamin ja Stevie Nicksin, mistä alkoi Fleetwood Macin supertähteyden aika. Yhtye toimii edelleen.

Soolotuotanto
-------------

Mick Fleetwood on julkaissut myös soolomateriaalia, kuten ensimmäisen oman albuminsa, worldbeat-vaikutteisen *The Visitorin* (1981). Sen seuraajaksi ilmestyi vuonna 1983 *I'm Not Me*. Vuonna 2004 hän julkaisi oman levy-yhtiönsä TallMan Recordsin kautta levyn *Something Big*, joka oli tehty yhteistyössä lauluntekijä Todd Smallwoodin kanssa.

Muu ura
-------

Fleetwood on toiminut muusikonuransa ohella myös näyttelijänä. Hän on esiintynyt muun muassa elokuvissa *Star Trek: The Next Generation* ja *Juokse tai kuole*. Fleetwood oli mukana juontamassa vuoden 1989 Brit Awards -tapahtumaa. Vuonna 1990 häneltä ilmestyi omaelämäkerta *Fleetwood*.

Yksityiselämä
-------------

Mick Fleetwood on ollut kolmesti naimisissa, ja hänellä on neljä lasta. Hän asuu Los Angelesissa, on asunut Yhdysvalloissa 1970-luvulta lähtien ja sai Yhdysvaltain kansalaisuuden vuonna 2006. Hänen sisarensa oli näyttelijä Susan Fleetwood, joka kuoli 1995. Fleetwood koki 1980-luvulla henkilökohtaisen konkurssin.

Lähteet
-------

1. 1 2 3  Martin ja Lisa Adelson: Biography: Mick Fleetwood The Penguin. Viitattu 9.7.2012.

Aiheesta muualla
----------------

* Mick Fleetwood Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Belgia
* Yhdysvallat
* Tšekki

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Elonet

 |
|  |
| Muut | 
* Europeana
* IdRef

 |

 |
**Jokioisten Pappilamuseo** on Jokioisten seurakunnan entisessä kappalaisen pappilassa toimiva kotimuseo. Se sijaitsee Jokioisten taajaman länsilaidalla Vaulammintien varrella. Vuonna 1800 valmistuneen pappilan rakennutti Jokioisten kartanon omistaja, vapaaherra Ernst Gustaf von Willebrand. Tiiliverhoiltu rakennus on tehty massiivisavesta ja tiivisteenä on käytetty olkea ja sammalta. 

Pappilana, lukkarin puustellina ja kartanon työväen asuntona toiminut rakennus entisöitiin pappila-aikaiseen asuunsa ja avattiin Pappilamuseona vuonna 1959. Museotoiminnasta vastaa Jokiläänin Kotiseutuyhdistys ry. Kaksikerroksisen rakennuksen alakerrassa sijaitseva museo pyrkii kuvaamaan mahdollisimman aidosti 1800-luvun puolivälin maalaispappilan elämänmenoa. Kokoelmassa on kirkollisen- ja siviiliesineistön lisäksi Miina Sillanpään muistoesineitä. Talousneuvos, ministeri Miina Sillanpään synnyintorpan muistokivi sijaitsee museomäen länsirinteellä. Museopihaan kuuluu lisäksi kaksi aittaa, savusauna ja lato.

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Jokioisten Pappilamuseo (Q56402023)ohje |
| --- |
|  |
| esiintymä kohteesta | kotimuseo |
|  |
| valtio | Suomi |
|  |
| sijaitsee hallinnollisessa yksikössä | Jokioinen |
|  |
| koordinaatit | 60°48′00″N 23°28′22″E﻿ / ﻿60.80013°N 23.4728°E﻿ / 60.80013; 23.4728 |
|  |
|  |

 |
*Tämä artikkeli käsittelee brittiläistä toisessa maailmansodassa käytettyä rynnäkkötykkiä. Muita merkityksiä katso täsmennyssivulta Archer.*

**Archer** (virallisesti *Self Propelled 17pdr, Valentine, Mk I, Archer*) oli brittiläinen toisen maailmansodan aikainen panssarintorjuntavaunu.

Sotasaaliiksi saatu Archer Yad la-Shiryonin museossa, Israelissa vuonna 2005.
Vaunu on rakennettu Valentine-panssarivaunun modifioidulle alustalle. Taistelukäyttöön se tuli loppuvuodesta 1944. Archer oli siinä mielessä erikoinen ratkaisu, että torni sijoitettiin alustan takaosaan ikään kuin väärin päin, eli siten että tykki osoitti moottoritilan ylitse taakse. Vaunun ajaessa eteenpäin tykki osoitti siis taakse. Tämän vuoksi Archer piti peruuttaa tuliasemaan. Toisaalta tällöin tuliasemasta poistuttaessa voitiin ajaa eteenpäin. Tykin sivusuuntausala oli 45 astetta (22,5 astetta kumpaankin suuntaan keskiviivasta). Käyttäjät pitivät matalasta siluetista ja hyvin järjestetystä taisteluosastosta, mutta eivät pitäneet ohuesta panssarista, puutteellisesta yläsuojasta ja pakokaasusavusta, joka paljasti heidät asemaa vaihdettaessa. 

Pääaseena oli englantilainen 76,2 mm Ordnance QF 17-pounder Mk. II -panssarintorjuntakanuuna, joka pystyi läpäisemään pelätyn saksalaisen Tiger I:n etupanssarin yli 1 000 metrin päästä. Pantherin etupanssaria tykki ei välttämättä läpäissyt panssarin kaltevuudesta johtuen. Myöskään Tiger II:n tai Jagdtigerin etupanssareita 17-naulainen ei läpäissyt, mutta oli joka tapauksessa eräs toisen maailmansodan tehokkaimmista panssarintorjuntakanuunoista. 

Archerin taistelutila oli päältä avoin ja se oli muutenkin hyvin heikosti panssaroitu. Rungon ja tornin panssarointi oli vain 20 mm paksu. Kansi- ja pohjapanssarit olivat vieläkin heikompia, ne olivat nimittäin vain 10-millisiä. Vaunu oli kuitenkin ilmeisesti suhteellisen toimiva siinä käytössä mihin se oli tarkoitettukin, eli liikkuvana panssarintorjuntatykkinä.

Toisen maailmansodan jälkeen Archerit olivat sotatoimissa Egyptin ja Jordanian armeijoissa Israelia vastaan.

Lähteet
-------

* Trewhitt, Philip: *Panssarivaunut ja panssaroidut ajoneuvot: 300 sotilasajoneuvoa ympäri maailman*, s. 146. 2. painos. Suomentanut Petri Kortesuo. Hämeenlinna: Karisto, 2009. ISBN 978-951-23-5145-9.
* Newsome, Bruce Oliver: *Valentine Infantry Tank 1938–45 (New Vanguard 233)*, s. 27 - 28, 31. Oxford: Osprey Publishing, 2016. ISBN 978 1 4728 1375 6.

Aiheesta muualla
----------------

* wwiiequipment.com - Archer Tank Destroyer (englanniksi)
* - Tank Chats #88 | Valentine Archer | The Tank Museum by David Fletcher (englanniksi)
* - Archer - Inside The Chieftains Hatch - Part 2 by Nicholas Moran (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Archer**.
**Jokimaan ravikeskus** on vuonna 1981 valmistunut, Lahden Jokimaalla toimiva raviurheilukeskus, johon kuuluvat raviradan lisäksi muun muassa totohalli, katsomo ja ravintolatilat. Vuonna 2011 aloitettiin uuden aition rakennustyöt. Jokimaan ravikeskuksessa järjestetään ravien lisäksi myös muuta toimintaa, kuten messuja ja urheilutapahtumia. Sen omistaa Lahden Hevosystäväinseura ry, joka perustettiin vuonna 1908. Ennen Jokimaan valmistumista ravikilpailuja järjestettiin Lahden vanhalla raviradalla. Vuonna 2010 Jokimaan ravikeskuksen liikevaihto oli noin 3,5 miljoonaa euroa. Keskuksen sisätiloihin mahtuu 2 500 ihmistä ja ulkotiloihin noin 20 000 ihmistä.

Historia ja arkkitehtuuri
-------------------------

Lahden ja Hollolan seudulla on järjestetty raveja jo kauppalan aikaan, mm. vuonna 1908 perustetun Lahden Hevosystäväin Seuran toimesta. Samana vuonna perustettiin myös Lahden vanha ravirata kaupungin länsipuolelle Kärpäseen. Tämän radan käytyä ahtaaksi ryhdyttiin suunnittelemaan Jokimaalle uutta ravikeskusta, jonka rakennukset suunnitteli lahtelaisarkkitehti Jorma Teerenmaa. Suurin osa rakennusten piirustuksista valmistui vuosina 1980-1981; näihin lukeutuvat katsomo, valmennustalli, huoltorakennus, valjastusrakennus, myyntikatos ja lipunmyyntikoju. Näitä täydennettiin myöhemmin hevostallilla 1983, uudella valjastuskatoksella 1987 sekä lounaskahviolla ja totohallilla 1990. Rakennuksista näkyvimmät katsomo ja kahvio rakennettiin tiilestä, pienemmät rakennukset taas puusta.

Toiminta
--------

### Ravien aikana

Jokimaalla järjestettäviä ravipäiviä on vuodessa 38. Näihin luetaan "perusravit" sekä muutamat isommat ravitapahtumat, kuten lämmin- ja kylmäveristen Suur-Hollola-ajot ja pikkujouluravit. Näiden lisäksi keskuksessa järjestetään myös harjoitusraveja lähes viikoittain. Ravien yhteydessä järjestetään totopelejä, ja ravien aikana keskuksen ravintolat ja pub ovat auki. Raveja voi seurata aitiosta tai istumakatsomosta.

### Ravien ulkopuolella

Itse ravien lisäksi Jokimaan ravikeskuksella järjestetään myös muunlaisia tapahtumia. Keskus vuokraa sisä- ja ulkotilojaan, pysäköintialueitaan, sauna- ja kokoustilojaan, ravintoloitaan ja kabinettiaan niin yksityishenkilöiden kuin yritystenkin käyttöön. Esimerkiksi nuorisolentopalloturnaus Power Cup sekä Neste Oil Rally järjestettiin Jokimaalla.

Lähteet
-------

1. ↑  Hevosurheilu
2. ↑  Niskanen, Riitta: *Selvitys Lahden kulttuurihistoriallisesti arvokkaista kohteista*, s. 168. Lahden kaupunginmuseo, 2000. ISBN 951-849-521-1.
3. ↑  Jokimaan ravikeskus (Arkistoitu – Internet Archive)

Aiheesta muualla
----------------

* Jokimaan ravikeskuksen kotisivut (Arkistoitu – Internet Archive)
**Archaeplastida** tai **Primoplantae** on vuonna 2005 kuvattu aitotumaisten taksoni, johon on sisällytetty kasvikunta (vihreät kasvit), punalevät ja glaukofyytit. Kaikilla näillä ryhmillä on soluissaan kaksikalvoiset viherhiukkaset, minkä vuoksi otaksutaan, että nämä saivat viherhiukkaset suoraan endosymbionttisista syanobakteereista. Oletus siitä, että nämä kolme olisivat ainoat eliöryhmät, jotka saivat viherhiukkaset suoraan primäärisen endosymbioosin tuloksena, on kuitenkin vailla vahvistusta. Muilla eliöryhmillä, joilla on viherhiukkasia (esimerkiksi *Chromalveolata*-kunta), viherhiukkasten ympärillä on kolme tai neljä kalvoa. Tämä johtuu moninkertaisesta (sekundaarisesta) endosymbioosista.

Päätodisteet oletukselle siitä, että *Archaeplastida* olisi monofyleettinen eli samasta kantamuodosta kehittynyt ryhmä, on saatu geneettisillä tutkimuksilla, joiden perusteella vaikuttaa siltä, että *Archaeplastida*-ryhmän viherhiukkasilla olisi ammoin ollut yhteinen kantamuoto.

Laajassa merkityksessä *Archaeplastida*-ryhmän voidaan ymmärtää tarkoittavan koko kasvikuntaa (ns. *Plantae sensu lato*). Tällöin punalevät, vihreät kasvit ja glaukofyytit olisivat alakuntatason taksoneita. Toisaalta vanhimman ja ahtaimman tulkinnan mukaan kasveiksi on luettu vain versokasvit (*Embryophyta*, ns. *Plantae sensu stricto*), ja välimuodon tulkinnan mukaan vihreät kasvit (*Chlorobionta*/*Chloroplastida*/*Viridiplantae*) eli versokasvit ja viherlevät. Luokittelu tämän suhteen ei ole vakiintunut.

Polveutuminen
-------------


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| *Archaeplastida* | 

|  |  |  |  |  |  |  |  |
| --- | --- | --- | --- | --- | --- | --- | --- |
|  | 

|  |  |
| --- | --- |
|  | Vihreät kasvit |
|  |
|  | Punalevät |
|  |

 |
|  |
|  | Glaukofyytit |
|  |

 |
|  |

Lähteet
-------

* Adl, S. M. *et al.*: The new higher level classification of eukaryotes with emphasis on the taxonomy of protists.  *J. Eukaryot. Microbiol.*, 2005, 52. vsk, nro 5, s. 399–451. Artikkelin verkkoversio.  (englanniksi)
* G. W. Saunders & M. H. Hommersand (2004). "Assessing red algal supraordinal diversity and taxonomy in the context of contemporary systematic data". American Journal of Botany 91: 1494–1507.
* Jeffrey D. Palmer, Douglas E. Soltis and Mark W. Chase (2004). "The plant tree of life: an overview and some points of view". American Journal of Botany 91: 1437–1445.

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q879246
* Wikispecies: Archaeplastida
* BioLib: 322929
* Fossilworks: 212479

 |

 |
Hollantilaisen taiteilijan Marten Heemskerckin kaiverruksessa hänen käsityksensä Feidiaan veistämästä Zeuksen patsas Olympiassa.
**Zeuksen kuvapatsas Olympiassa** oli antiikin aikainen kreikkalaisen kuvanveistäjän Feidiaan veistämä, ylijumala Zeusta esittänyt patsas Zeuksen temppelissä Kreikan Olympiassa. Se pystytettiin noin 430 eaa. Patsas oli tehty norsunluusta ja kullasta, ja se oli noin 13 metriä korkea. Se on yksi maailman seitsemästä ihmeestä.

Patsaan kuvaama Zeus piteli oikeassa kädessään siivekästä voittoa esittävää hahmoa ja vasemmassa kädessään valtikkaa, jonka päässä istui kotka. Päässään Zeuksella oli oliiviseppele. Zeus istui valtaistuimella, joka oli tehty eebenpuusta ja norsunluusta ja johon oli kaiverrettu mytologisia hahmoja ja kohtauksia. Patsas istui metrin korkuisella marmorijalustalla. Patsaan runko oli puuta, jonka päälle norsunluu kiinnitettiin.

Patsas siirrettiin Konstantinopoliin 300-luvun lopulla, missä se tuhoutui vuonna 462 tulipalossa.

Lähteet
-------

1. 1 2 3  Scarre, Chris (toim.): *Maailman seitsemänkymmentä ihmettä: suuret muistomerkit ja niiden rakentaminen*, s. 33–36. Otava, 1999. ISBN 951-1-16713-8.
**Kansainvälinen museopäivä** on Kansainvälisen museoneuvoston ICOM:n suosittelema kansainvälinen vuosipäivä, jota vietetään 18. toukokuuta. Päivän tarkoituksena on tuoda esille museoiden asemaa kulttuurivaihdossa, kulttuurien rikastuttajina sekä keskinäisen ymmärryksen, yhteistyön ja kansojen välisen rauhan rakentamisessa.

Kansainvälistä museopäivää vietettiin ensimmäisen kerran 1977. Sen suosio on sen jälkeen kasvanut selvästi, ja vuonna 2015 yli 35 000 museota noin 145 maasta osallistui päivän viettämiseen. Vaikka museopäivä onkin virallisesti 18. toukokuuta, niin museot järjestävät usein toimintaa koko viikoksi. Monissa Euroopan maissa vietetään Museoiden yö -tapahtumaa kansainvälistä museopäivää lähimpänä lauantaina.

Lähteet
-------

1. 1 2  International Museum Day ICOM.  Arkistoitu 9.5.2017. Viitattu 5.8.2016. (englanniksi)
2. 1 2  Museoviikko 2017 Pori.  Arkistoitu 25.8.2017. Viitattu 24.8.2017.
3. ↑  The European Night of Museums ICOM.  Arkistoitu 24.8.2017. Viitattu 24.8.2017. (englanniksi)
4. ↑  La 13e édition de la Nuit européenne des musées a été célébrée dans toute l’Europe !  24.5.2017. Nuit européenne des musées.  Arkistoitu 24.8.2017. Viitattu 24.8.2017. (ranskaksi)
**Liikehäiriö** on neurologinen oireisto, joka vaikuttaa ihmisen kehon liikkeisiin. Kaksi suurta liikehäiriöiden kategoriaa ovat hyperkinesia (liikkeiden lisääntyminen) ja hypokinesia (liikkeiden väheneminen). Hyperkineettiseen liikehäiriöön usein kuuluvat toistuvat pakkoliikkeet. Hypokineettinen liikehäiriö voi aiheuttaa liikkeen vähenemistä ja hidastumista sekä jäykkyyttä. Liikehäiriöiden syyt liittyvät yleisesti ottaen tyvitumakkeeseen, ekstrapyramidaalijärjestelmään ja pikkuaivoihin.

Liikehäiriöitä aiheuttavien sairauksien joukossa ovat essentiaalinen vapina, Parkinsonin tauti, dystonia, ataksiat ja Huntingtonin tauti. Tunnetaan myös harvinaisia kohtauksittain ilmeneviä liikehäiriösairauksia, kuten kohtauksittainen kinesigeeninen dyskinesia. Täsmällinen diagnoosi ja oireet määrittävät hoidon. Eri liikehäiriösairauksissa hoitoina voidaan käyttää esimerkiksi lääkkeitä ja laiteavusteisia hoitomuotoja, kuten syväaivostimulaatiota. Useimmissa liikehäiriöissä myös puheen tuotto saattaa muuttua.

Joidenkin liikehäiriöiden oireita voivat lievittää pienet alkoholimäärät, mutta erilaisia liikehäiriöitä saattaa ilmetä alkoholismissa ja alkoholivieroitusoireyhtymässä.

Lähteet
-------

1. 1 2  Movement Disorders Western University, viitattu 7.6.2023
2. 1 2  Liikehäiriöt aikuisilla TYKS, viitattu 7.6.2023
3. ↑  Mikko Kuoppamäki, Tapani Keränen, Kohtauksittainen kinesigeeninen dyskinesia - harvinainen liikehäiriö Aikakauskirja Duodecim 7/2005, viitattu 7.6.2023
4. ↑  Jack Neiman, Anthony E. Lang, Luis Fornazzari, Peter L. Carlen, Movement disorders in alcoholism American Academy of Neurology 1.5.1990, viitattu 7.6.2023
**Johdanto ja allegro harpulle, huilulle, klarinetille ja jousikvartetille** (ransk. *Introduction et allegro pour harpe, flûte, clarinette et quatuor*) on Maurice Ravelin sävellys vuodelta 1905. Se kantaesitettiin Pariisissa 22. helmikuuta 1907.

Taustaa
-------

Vuonna 1904 Pleyel-yhtiö tilasi Claude Debussyltä sävellyksen uudenlaiselle kromaattiselle harppumallilleen, ja syntyi teos *Danse sacrée et danse profane* harpulle ja orkesterille. Kilpaileva soitinvalmistaja Sébastien Érard vastasi tilaamalla Ravelilta kappaleen, joka esittelisi heidän uuden pedaaliharppunsa mahdollisuuksia. Tilauksen tuloksena syntyi seitsemälle soittajalle sävelletty Johdanto ja allegro, jossa harpun lisäksi kuullaan huilua ja klarinettia sekä jousikvartettia. Ravel omisti teoksen Érardin johtajalle Albert Blondelille. Sävellys syntyi hyvin nopeasti, koska Ravelilla oli kiire lähteä purjehduslomalle ystäviensä kanssa.

Harpulle hyvin sopivaan Ges-duuriin sävelletyssä teoksessa on nimensä mukaiset kaksi osaa, jotka soitetaan ilman taukoa. Alun johdanto, esitysmerkinnältään *Très lent*, on vain 26 tahdin mittainen. Sitä seuraava allegro-osa noudattaa muunneltua sonaattimuotoa ja alkaa sooloharpun kehitelmillä jo esitellystä teemasta. Huilu ja klarinetti esittelevät toisen teeman jousten pizzicaton säestämänä. Fortissimo-huipennuksen jälkeen harpun kadenssi johtaa mahtipontisuutta välttävään nopeaan finaaliin. Teoksen kesto on noin 11 minuuttia.

Johdanto ja allegro oli yksi harvoista Ravelin itse levyttämistä teoksista, ja sitä on esitetty paljon. Ravel kuitenkin jostain syystä jätti teoksen pois teosluettelostaan. Hän sovitti kappaleen vuonna 1906 kahdelle pianolle, mutta ei hyväksynyt muiden tekemiä sovituksia alkuperäistä laajemmille kokoonpanoille.

Lähteet
-------

1. 1 2 3  Maurice Ravel / Introduction & Allegro for Harp, Strings, Flute & Clarinet Peter Gutmann, Classical Notes 2003 (englanniksi)
2. ↑  Introduction et allegro (pour harpe, flûte, clarinette et quatuor) (Arkistoitu – Internet Archive) maurice-ravel.net (englanniksi) (ranskaksi)

Aiheesta muualla
----------------

* Teoksen partituuri pdf-muodossa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Introduction and Allegro (Ravel)
**Gibson S-1** on Gibsonin vuosina 1975–1979 valmistama sähkökitaramalli. Kitara tuli markkinoille vuoden 1975 puolivälissä ja se myi hyvin, yli 1 000 kappaletta ensimmäisenä puolena vuotena. S-1 edusti Gibsonin yritystä luoda yksikelaismikkinen kilpailija Fenderin kitaroille. 

S-1:n runko on litteä ja sen takaosa on Les Paul -kitaraa aavistuksen verran laakeampi. Kitaran suojapleksin alle jää paljon tyhjää tilaa mikä osaltaan vaikuttaa S-1:n sointiin. Kitarassa on kolme läpinäkyvään muoviin upotettua säädettävää yksikelaista mikrofonia. Mikrofonit, kytkimet ja kytkennät suunnitteli Bill Lawrence. Mikrofonikytkennät olivat verrattain monimutkaisia, ja niitä muutettiin mallin historian aikana kertaalleen. S-1:tä valmistettiin ainakin mustana, puna-sunburstina sekä puunvärisenä.

S-1:ssä on "Nashville"-tyyppinen leveä tallapala, kuten joissain 70-luvun SG-malleissa. Kytkiminä toimii yksi alasarveen sijoitettu kaksiasentoinen kytkin sekä neliasentoinen, pyörivä "chicken head"-kytkin. Potentiometreinä on master volume ja tone. Kitaran ääni muistuttaa lähinnä Telecasteria.

Kaulan mensuuri on Gibsonin perinteinen 24.75". Kaula muistuttaa mitoiltaan lähinnä Gibson Flying V:tä, ja S-1:n lapa on miltei samanmallinen. Erotuksena S-1:ssä on Gibsonin "normaali" kaularaudan pään suojalevy, joka taas Flying V:ssä on normigibsonia laakeampi. 

Kaula on kahdesta palasta tehty pulttikiinnitteinen vaahterakaula. Kitaran 22-nauhainen otelauta on vaahterasta tai ruusupuusta riippuen valmistusvuodesta. Ruusupuisella otelaudalla varustettua versiota valmistettiin vuodesta 1975 vuoden 1978 alkuun ja vaahteraotelaudalla vuodesta 1976 valmistuksen loppuun, vuodelle 1979.

Gibson Marauder ja S-1 poistettiin mallistosta vuoden 1980 alkupuolella. Näiden tilalle Gibson-katalogiin tuli Gibson Sonex.

Gibson S-1:tä mainosti Rolling Stonesin Ron Wood. Mainostaminen ei aina kuitenkaan merkinnyt kitaran käyttöä; Woodin ei nähty koskaan soittavan S-1:tä livenä. Ulkomaisista muusikoista mallia ovat käyttäneet ainakin Cave in -yhtyeen Stephen Brodsky, sekä The Curen Porl Thompson yhtyeen varhaisimpina alkuaikoina.

Suomalaisista rocktähdistä S-1:llä on soittanut ainakin Juice Leskinen. Leskinen soittaa S-1:tä kokoelmalevynsä "Kautta aikain" (1997) kansikuvassa.

Lähteet
-------

1. 1 2  Gibson S-1 Guitar - description and chronology *Vintage Guitars*. Viitattu 24. tammikuuta 2009 (englanniksi)
2. ↑  Gibson S-1 Guitar - specifications *Vintage Guitars*. Viitattu 24. tammikuuta 2009 (englanniksi)
3. ↑   (Arkistoitu – Internet Archive)
4. ↑
**Gien** on kunta Ranskassa Loiret’n departementissa Centre-Val de Loiren alueella. Se sijaitsee Loirejoen varrella, noin 66 kilometriä Orléansin kaupungista itään.

Nähtävyyksiä
------------

Kunnan nähtävyyksiä on 1400-luvun lopulla rakennettu linna *Château de Gien*. Sen rakennutti Ranskan kuningas Ludvig XI:n vanhin tytär ja Ranskan valtionhoitaja Anne de Beaujeu. Renessanssin tyylinen linna rakennettiin vanhan keskiaikaisen linnan paikalle, jossa Jeanne d’Arc oli saattanut asua. Linnan sisätilat ovat kuitenkin kärsineet sen eri käyttötarkoituksista. Linna on toiminut hallintorakennuksena, tuomioistuimena ja vankilana. Kreivitär Anne de Beaujeu oli isänsä lailla innokas metsästäjä harrastaen haukkametsästystä. Vuonna 1952 linnasta tehtiin Kansainvälinen metsästysmuseo, jossa on esillä noin 10 000 esineen ja taideteoksen kokoelma kertoen metsästyksen historiasta ja tekniikoiden kehityksestä.

Gien on myös tunnettu keramiikkateollisuudestaan. Kaupungissa on entisen viinikellarin lähistöllä keramiikkamuseo *Musée de la Faïencerie de Gien*, jossa on esillä näytteitä 1800- ja 1900-luvun tuotannosta.

Kaupungin keskustassa oleva Jeanne d’Arcin kirkko on rakennettu alkujaan 1500-luvulla. Se kuitenkin kärsi pahoin kesäkuun 1940 pommituksissa toisessa maailmansodassa, jolloin ainoastaan kellotorni säilyi tuholta. Kirkko rakennettiin uudelleen 1950-luvulla punatiilisenä, jotta se sopisi yhteen naapurilinnan kanssa.

  

* Musée de la Faïencerie de GienMusée de la Faïencerie de Gien
* Jeanne d’Arcin kirkkoJeanne d’Arcin kirkko
* Loirejoen ylittävä vanha siltaLoirejoen ylittävä vanha silta

Talous
------

Kaupungissa toimivat monikansalliset yritykset, kuten Laboratoires Pierre Fabre, Shiseido, Otis ja Essity.

Tunnettuja kuntalaisia
----------------------

* Pierre Rolland (s. 1986), kilpapyöräilijä

Lähteet
-------

1. ↑  Insee
2. 1 2  Castles and edifice Office de Tourisme de Gien.  Arkistoitu 10.4.2021. Viitattu 22.3.2021. (englanniksi)
3. ↑  Eglise Sainte-Jeanne-d'Arc Gien Tourisme Loiret. Viitattu 22.3.2021. (ranskaksi)
4. ↑  Gien Paris-Nice 2021. Viitattu 22.3.2021. (englanniksi)

Aiheesta muualla
----------------

* Kuvia tai muita tiedostoja aiheesta **Gien** Wikimedia Commonsissa
**Naoki Sōma** (jap. 相馬 直樹, *Sōma Naoki*, s. 19. heinäkuuta 1971 Shizuoka, Japani) on japanilainen entinen jalkapalloilija.

Jalkapallomaajoukkue
--------------------

Hän edusti Japanin maajoukkuetta vuosina 1995-1999.

Tilastot
--------

| Japanin maajoukkueessa |
| --- |
| Vuodet | ottelut | maalit |
| 1995 | 9 | 0 |
| 1996 | 13 | 2 |
| 1997 | 21 | 1 |
| 1998 | 10 | 1 |
| 1999 | 5 | 0 |
| Yhteensä | 58 | 4 |

Aiheesta muualla
----------------

* National Football Teams
* Japan National Football Team Database

Japanin joukkue – Kuningas Fahdin cup 1995
1 Matsunaga |
2 Natsuka |
3 Tsunami |
4 Ihara |
5 Hashiratani |
6 Moriyasu |
7 Horiike |
8 Kitazawa |
9 T. Yamaguchi |
10 Ramos |
11 Miura |
12 Kikuchi |
13 Hasegawa |
14 Isogai |
15 M. Yamaguchi |
16 Fukuda |
17 Soma |
18 Yanagimoto |
19 Okano |
20 Kojima |
Valmentaja Kamo

Japanin joukkue – Jalkapallon AM-kilpailut 1996
1 Kojima |
2 Yanagimoto |
3 Sōma |
4 Ihara |
5 Omura |
6 Yamaguchi |
7 Honda |
8 Maezono |
9 Takagi |
10 Nanami |
11 Miura |
12 Michiki |
13 Hattori |
14 Okano |
15 Morishima |
16 Saito |
17 Akita |
18 Jo |
19 Shimokawa |
20 Narazaki |
Valmentaja Kamo

Japanin joukkue – Jalkapallon MM-kilpailut 1998
1 Kojima |
2 Narahashi |
3 Sōma |
4 Ihara |
5 Omura |
6 Yamaguchi |
7 Itō |
8 Nakata |
9 Nakayama |
10 Nanami |
11 Ono |
12 Lopes |
13 Hattori |
14 Okano |
15 Morishima |
16 Saitō |
17 Akita |
18 Jō |
19 Nakanishi |
20 Kawaguchi |
21 Narazaki |
22 Hirano |
Valmentaja Okada

Japanin joukkue – Copa América 1999
1 Kawaguchi |
2 Saitō |
3 Sōma |
4 Ihara |
5 Akita |
6 Hattori |
7 Itō |
8 Mochizuki |
9 Yoshihara |
10 Nanami |
11 Lopes |
12 Jō |
13 Fujita |
14 Suzuki |
15 Tasaka |
16 Oku |
17 Morioka |
18 Andō |
19 Miura |
20 Narazaki |
21 Okano |
22 Fukunishi |
Valmentaja Troussier



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Japani

 |

 |
**Everything2.com** on Slashdotin viiteaineistoksi alun perin tarkoitettu avoin tietosanakirja. Järjestelmä on toteutettu Perl-ohjelmointikielellä ja MySQL-tietokannalla. Sitä ylläpitää yhdysvaltalainen Everything Development Company, joka käyttää sivua testialustana Perlillä kirjoitetulle avoimen lähdekoodin sanakirjaohjelmalleen. Järjestelmä on täysin englanninkielinen. Artikkeleita voi olla useampia otsikkoa kohden ja niiden tekijänoikeudet jäävät kokonaan kirjoittajille. Tekijänoikeuksia ei ole pakko lisensoida GNU-lisenssillä. Artikkeleita ei saa muokata muu kuin kirjoittaja itse.

Everything2 (suom. *kaikki2*) on ottanut tavoitteekseen kaiken tiedon kattamisen. Se ei pyri tietosanakirjamuotoon, jolloin neutraalia katsantokantaa ei ole pakko noudattaa. Henkilökohtaisen näkökulman lisäämistä itse asiassa kannustetaan. Tavoitteena ovat artikkeliotsikot, joiden alla on edustettuna monta erilaista näkökantaa. Järjestelmässä on myös chat-keskustelu, samalle pohjalle tehty lyhytviestiliittymä ja sille postituslistoja.

Yli 25 artikkelia kirjoittaneille annetaan päivittäin ääniä, joilla voi tukea joko artikkelin poistoa tai säilyttämistä. Vielä enemmän kirjoittaneille käyttäjille annetaan mahdollisuus nostaa artikkeli etusivulle.

Aiheesta muualla
----------------

* Everything2.com